
PARLAMENTUL ROMÂNIEI

CAMERA DEPUTAŢILOR

Comisia pentru politică economică, reformă şi privatizare 

Bucureşti, 

Nr. 21/I/  143 /05.03.2002

AVIZ

 asupra propunerii  legislative privind garantarea plăţilor produselor şi serviciilor pentru  companiile naţionale şi societăţile comerciale cu capital majoritar de stat  (PL 681/18.02.2002).

În conformitate cu prevederile art. 89 din Regulamentul Camerei Deputaţilor, Comisia pentru politică economică, reformă şi privatizare a fost sesizată spre dezbatere şi avizare, cu propunerea legislativă privind garantarea plăţilor produselor şi serviciilor pentru  companiile naţionale şi societăţile comerciale cu capital majoritar de stat,  trimisă cu adresa nr. 681 din 18.02.2002.

Potrivit prevederilor art. 60 din Regulamentul Camerei Deputaţilor, membrii Comisiei au examinat această propunere legislativă în şedinţa din 5 martie 2002.

 
În urma dezbaterilor, membri Comisiei au hotărât că această propunere legislativă nu poate fi acceptată şi o avizează negativ datorită faptului că prevederile din propunere vin în contradicţie cu dispoziţiile art.41 alin.(2) din Constituţia României în ceea ce priveşte egalitatea de tratament juridic a persoanelor juridice de drept privat cu capital privat şi a persoanelor juridice de drept privat cu capital majoritar de stat.

 
De asemenea, prin modalitatea de plată prevăzută la art.1 se exclud din activitatea agenţilor economici de stat principalele instrumente de plată specifice raporturilor comerciale (bilet la ordin, cambie, cec), situaţie în care nu numai că nu se ating scopurile propunerii legislative, dar se creează un blocaj financiar şi mai accentuat.


Prevederile art.4 din această propunere legislativă sunt generale fără precizarea faptelor care constituie infracţiuni şi pentru care se angajează răspunderea penală.

           Comisia apreciază că, în prezent, există mijloace juridice suficiente pentru garantarea îndeplinirii obligaţiilor asumate de către părţile unui contract, neajunsurile  rezidă în  modul de utilizare a acestora de către persoanele juridice cu capital majoritar de stat.

  PREŞEDINTE,                                       

            Dan Radu Ruşanu

     SECRETAR,





           Lucia Cornelia Lepădatu
                                                                                               

                 Consilier parlamentar,   

                                            Doina Leonte

